b'\n_START_ARTICLE_\nVilniaus archeologijos komisija\n_START_PARAGRAPH_\nVilniaus archeologijos komisija arba Vilniaus laikinoji archeologijos komisija \xe2\x80\x93 pirmoji archeologijos organizacija Lietuvoje, veikusi 1856-1864 m.\n_START_SECTION_\nIstorija\n_START_PARAGRAPH_\nIniciatorius Eustachijus Ti\xc5\xa1kevi\xc4\x8dius, dar 1846 m. savo namuose Vilniuje atidar\xc4\x99s lietuvi\xc5\xa1k\xc5\xb3 senien\xc5\xb3 kabinet\xc4\x85, kur\xc4\xaf gal\xc4\x97jo aplankyti kiekvienas norintis. Bet privatus ir neoficialus muziejus negal\xc4\x97jo apr\xc4\x97pti pla\xc4\x8di\xc5\xb3 E. Ti\xc5\xa1kevi\xc4\x8diaus bei jo bendramin\xc4\x8di\xc5\xb3 mokslini\xc5\xb3 ir kult\xc5\xabrini\xc5\xb3 aspiracij\xc5\xb3, tod\xc4\x97l 1848 m. kreip\xc4\x97si \xc4\xaf Vilniaus generalgubernatori\xc5\xb3, si\xc5\xablydamas \xc4\xafsteigti Vilniuje Provincijos muziej\xc5\xb3, ta\xc4\x8diau \xc5\xa1is sumanymas nebuvo \xc4\xafgyvendintas. Tik Vilniaus generalgubernatoriumi tap\xc4\x99s Vladimiras Nazimovas palaik\xc4\x97 jo id\xc4\x97j\xc4\x85, o 1855 m. gegu\xc5\xbe\xc4\x97s 11 d. caras Aleksandras II pasira\xc5\xa1\xc4\x97 \xc4\xafsak\xc4\x85 d\xc4\x97l Vilniaus laikinosios archeologijos komisijos ir Senien\xc5\xb3 muziejaus \xc4\xafk\xc5\xabrimo. Buvusio Vilnius universiteto bibliotekos patalpose Eustachijus Ti\xc5\xa1kevi\xc4\x8dius 1856 m. \xc4\xafk\xc5\xabr\xc4\x97 Senien\xc5\xb3 muziej\xc5\xb3, kuriam padovanojo savo daugiau kaip 2000 vienet\xc5\xb3 archeologijos ir 3000 numizmatikos rinkinius, apie 3000 tom\xc5\xb3 ret\xc5\xb3 knyg\xc5\xb3 ir 1000 gravi\xc5\xabr\xc5\xb3 bei paveiksl\xc5\xb3. Muziejus per\xc4\x97m\xc4\x97 ir Vilniaus universiteto mineralogijos, zoologijos ir numizmatikos kabinet\xc5\xb3 fondus._NEWLINE_Muziejaus id\xc4\x97jas susilauk\xc4\x97 visuomen\xc4\x97s palaikymo \xe2\x80\x93 1858 m. muziejui aukojo 195 \xc5\xbemon\xc4\x97s, o 1862 m. aukotoj\xc5\xb3 buvo 323, jie muziejui padovanojo 6595 eksponatus. Daugiausia lankytoj\xc5\xb3 muziejus susilauk\xc4\x97 1862 m., kai jo sales aplank\xc4\x97 10 360 \xc5\xbemoni\xc5\xb3.\n_START_SECTION_\nKomisija\n_START_PARAGRAPH_\nKomisij\xc4\x85 sudar\xc4\x97 jos pirmininkas Eustachijus Ti\xc5\xa1kevi\xc4\x8dius ir 15 tikr\xc5\xb3j\xc5\xb3 nari\xc5\xb3: istorikas Michailas Balinskis, komisijos sekretorius Mauricijus Krupavi\xc4\x8dius, prelatas Mamertas Herburtas, istorikai Juozapas Ignotas Kra\xc5\xa1evskis, Adomas Honoris Kirkoras, Mikalojus Malinovskis, Teodoras Narbutas, ra\xc5\xa1ytojas Ignacas Chodzka, poetai Liudvikas Kondratovi\xc4\x8dius\xe2\x80\x93Sirokoml\xc4\x97, Pavelas Kukolnikas, Adomas Pliateris, astronomas Matvejus Gusevas ir kiti. Be to, \xc4\xaf komisij\xc4\x85 \xc4\xaf\xc4\x97jo 9 nariai-bendradarbiai: skulptorius Henrikas Dmachauskas, Laurynas Ivinskis, kalbininkas Ambraziejus Pranci\xc5\xa1kus Ka\xc5\xa1arauskis, gydytojas ir leid\xc4\x97jas Jonas Kazimieras Vil\xc4\x8dinskis, leid\xc4\x97jas Adomas Zavadskis, v\xc4\x97liau - Mikalojus Akelaitis ir kiti._NEWLINE_Tarp 18 komisijos nari\xc5\xb3-r\xc4\x97m\xc4\x97j\xc5\xb3 buvo grafai Marijonas \xc4\x8capskis, Iren\xc4\x97jus Kleopas Oginskis, Konstantinas Ti\xc5\xa1kevi\xc4\x8dius, Reinholdas Tyzenhauzas. Komisijos garb\xc4\x97s nariai, mok\xc4\x97j\xc4\x99 po 30 rubli\xc5\xb3 sidabru metin\xc4\xaf mokest\xc4\xaf buvo kunigaik\xc5\xa1tis Mikalojus Radvila, Konstantinas Snitko, Motiejus Valan\xc4\x8dius._NEWLINE_Pirmasis komisijos pos\xc4\x97dis \xc4\xafvyko 1856 m. sausio 11 (dab. sausio 24) d. ir ji rinkdavosi kiekvieno m\xc4\x97nesio 11 d. Komisija organizavo senien\xc5\xb3 rinkim\xc4\x85, pirmuosius archeologinius kasin\xc4\x97jimus, kelion\xc4\x99 Nerimi ir kitus renginius.\n_START_SECTION_\nLikvidavimas\n_START_PARAGRAPH_\nPo 1863 m. sukilimo prad\xc4\x97j\xc4\x99s naikinti Lietuvos tautin\xc4\x99 savimon\xc4\x99 generalgubernatorius Michailas Muravjovas 1864 m. archeologijos komisij\xc4\x85 u\xc5\xbedar\xc4\x97. Mineral\xc5\xb3 kolekcija perduota Vilniaus gimnazijai, fortifikacijos br\xc4\x97\xc5\xbeiniai ir modeliai \xe2\x80\x93 Vilniaus karo mokyklai, did\xc5\xbeioji dalis archeologini\xc5\xb3 radini\xc5\xb3 ir meno kolekcij\xc4\x85 atiduota Rumiancevo muziejui, o mokslin\xc4\x97 biblioteka su Senien\xc5\xb3 muziejumi pertvarkyta \xc4\xaf vie\xc5\xa1\xc4\x85j\xc4\x85 bibliotek\xc4\x85. Ta\xc4\x8diau did\xc5\xbeioji dalis \xc5\xa1ioje bibliotekoje buvusi\xc5\xb3 vertybi\xc5\xb3 1915 m. evakuota \xc4\xaf Maskvos Rus\xc5\xb3 muziej\xc5\xb3, dalis \xc4\xaf Ermita\xc5\xbe\xc4\x85. Tik negausius komisijos sukaupt\xc5\xb3 vertybi\xc5\xb3 liku\xc4\x8dius per\xc4\x97me dab. Lietuvos nacionalinis muziejus.'